ועדת העלייה, הקליטה והתפוצות, כנסת 15, פרוטוקול מספר 182, 2002-01-02 09:00

חברי הוועדה: צבי הנדל – יו"ר ועדת העלייה, הקליטה והתפוצות גנדי ריגר אמנון כהן מיכאל נודלמן ויקטור בריילובסקי מרינה סולודקין סופה לנדבר רומן ברונפמן

מוזמנים: רונן פלוט - מנכ"ל זיו גלזר - עוזר מנכ"ל עו"ד מיכל לבנטל-אנדרסון - לשכה משפטית דני טופז - תקציבן טובה פינקלשטיין- יועצת משפטית חביב קצב תמר רז משרד הבינוי והשיכון רוני זבורוף אלון לוינץ - כלכלן, אגף נכסים ודיור, לשכה משפטית משרד העבודה והרווחה ברוך יפה נוף - ממונה על התקציבים הסוכנות היהודית שיפרה שידלוביצקי - מנהלת אגף איכלוס באולפני קיבוץ המרכז לשלטון מקומי מיכאל גינקר - יועץ לענייני קליטה חברת עמיגור חביב שמביק - סגן מנהל אגף נכסים חברת עמידר תמר רז - מנהלת מקבצי דיור מועצת אירגוני עולים שושנה רון - מנכ"ל ברית יוצאי בוכרה סידני שפירא - יו"ר פדרציה ציונית דרום אפריקה

מנהלת הוועדה: נרשם ע"י: חברת פרוטוקול מקבצי דיור לעולים חדשים

ועדת הכלכלה: רבותי, אנחנו מתכבדים לפתוח את ישיבת הוועדה המשותפת בנושא מקבצי דיור לעולים חדשים.

ועדת הכלכלה: את הישיבה ננהל חה"כ הנדל ואנוכי במשותף באכסניה המכובדת של חדר ועדת העליה, הקליטה והתפוצות.

ועדת העלייה, הקליטה והתפוצות: אופיר פינס-פז התנצל על היעדרו, מהסיבה שמוגש חוק שלו בוועדה אחרת.

ועדת העלייה, הקליטה והתפוצות: קיבלתי את התנצלותו ואמרתי לו שכאילו הוא נוכח.

אברהם פורז - יו”ר ועדת הכלכלה: האם נעמי חזן, מקסים לוי ומרינה סולודקין גם הם כאילו נוכחים?

צבי הנדל - יו”ר ועדת העלייה, הקליטה והתפוצות: מקסים לוי מתמודד לרשות העיר לוד.

אברהם פורז - יו”ר ועדת הכלכלה: הוצעו לוועדה הצעות לסדר ע"י מספר חברי כנסת בעקבות כתבת טלויזיה שבה נראה היה שעולים חדשים גרים בדירות מאוד מאוד קטנות, ושכר הדירה מאוד גבוה ללא כל פרופורציה לגודל הדירה.

אברהם פורז - יו”ר ועדת הכלכלה: אני מציע שאדוני יו"ר ועדת העליה והקליטה יפתח בהצגת הדברים.

אברהם פורז - יו”ר ועדת הכלכלה: כתבת הטלויזיה הראתה תופעה של מגורים לכאורה בלתי ראויים, ובנוסף של שכר מאוד גבוה שהמדינה משלמת עבורם.

אברהם פורז - יו”ר ועדת הכלכלה: אבקש לדעת מי אחראי לביצוע הרכישות האלה ולשכירת הדירות עבור העולים.

אברהם פורז - יו”ר ועדת הכלכלה: ברצוני לדעת הכיצד יתכן שדירות ברמה כל כך ירודה ניתנות לעולים כאשר השכר שהמדינה משלמת עבור שכירתם כה גבוה, בחוסר פרופורציה מוחלטת לערכם הכלכלי.

צבי הנדל - יו”ר ועדת העלייה, הקליטה והתפוצות: בדרך כלל אנחנו נעזרים הרבה במחקרים ותחקירים של התקשורת ולומדים מהם הרבה דברים על כל מיני פינות בארצנו הקטנה אשר איננו מודעים לקיומם.

צבי הנדל - יו”ר ועדת העלייה, הקליטה והתפוצות: בסופו של דבר יוצאים מזה דברים טובים והתקשורת במובן זה הינה כלי שרת חשוב בידי הציבור.

צבי הנדל - יו”ר ועדת העלייה, הקליטה והתפוצות: עלי לציין כי את התקופה שבה עוסקים במקבצי דיור יש לחלק לעד שנת 1998 ומשנת 1998 ואילך.

צבי הנדל - יו”ר ועדת העלייה, הקליטה והתפוצות: למיטב הבנתי וידיעתי, עד שנת 1998 היו אלה הליקויים.

צבי הנדל - יו”ר ועדת העלייה, הקליטה והתפוצות: אנחנו יכולים לדון בדברים ולהלקות את כל מי שכבר מזמן לא נמצא, ולבקר את השיטות שהיו נהוגות וכבר אינן רלוונטיות.

צבי הנדל - יו”ר ועדת העלייה, הקליטה והתפוצות: החל משנת 1998 נעשה סדר בעניין הזה, ובנתונים הקיימים מקבצי הדיור הם אחד הדברים היותר חשובים שנעשים.

צבי הנדל - יו”ר ועדת העלייה, הקליטה והתפוצות: יש לי טרוניה עצומה לאוצר בנושא.

צבי הנדל - יו”ר ועדת העלייה, הקליטה והתפוצות: משרד השיכון לדורותיו, ובעיקר משרד השיכון הנוכחי, מעוניין מאוד לפתור סוף סוף את העניין של בניה ציבורית להשכרה, ואילו האוצר לא מוכן לשחק את המשחק של המעש, של הקרקע וכו', כך שיהיה כדאי למשקיעים להרים פרוייקטים כאלה.

צבי הנדל - יו”ר ועדת העלייה, הקליטה והתפוצות: בהיעדר בניה להשכרה אשר היתה פותרת הרבה בעיות כלכליות גם היום, ללא צל של ספק, אנחנו נדרשים לפטנטים מפטנטים שונים.

צבי הנדל - יו”ר ועדת העלייה, הקליטה והתפוצות: כאשר אין דבר רצוי מחפשים במסגרת של המצוי.

צבי הנדל - יו”ר ועדת העלייה, הקליטה והתפוצות: נכון להיום יש כחמישים וחמישה אלף עולים זכאים, והיקף פתרונות הדיור הציבורי הוא כארבעת אלפים בלבד, כלומר איננו מגיעים לכדי עשרה אחוז אפילו מהפתרונות שאנו נדרשים להם.

צבי הנדל - יו”ר ועדת העלייה, הקליטה והתפוצות: מתוך ארבעת אלפים הדירות כאלפיים שש מאות הם מקבצי הדיור.

צבי הנדל - יו”ר ועדת העלייה, הקליטה והתפוצות: כלומר מתוך הפתרונות הקיימים, הדלים ממילא, זה הפתרון הכי מאסיבי שקיים.

צבי הנדל - יו”ר ועדת העלייה, הקליטה והתפוצות: משנת 1998 קיימים מכרזים והמחירים ירדו משמעותית.

צבי הנדל - יו”ר ועדת העלייה, הקליטה והתפוצות: נעשו חוזי אחזקה עם המחזיקים, העולים מרוצים ולא מגיעות תלונות.

צבי הנדל - יו”ר ועדת העלייה, הקליטה והתפוצות: בכל גוף ובכל מקרה יש תמיד את המתלונן התורן.

צבי הנדל - יו”ר ועדת העלייה, הקליטה והתפוצות: לזכותו של משרד האוצר ייאמר שנמצא פתרון, והוא מיושם, גם אם בהיקף קטן.

צבי הנדל - יו”ר ועדת העלייה, הקליטה והתפוצות: כל אותם חמישים אלף עולים שאין להם פתרונות דיור מגיעים לפה, ואני רואה אותם.

צבי הנדל - יו”ר ועדת העלייה, הקליטה והתפוצות: יש להם פנים ומשפחה.

צבי הנדל - יו”ר ועדת העלייה, הקליטה והתפוצות: השבוע הבנתי שידידי יו"ר ועדת הביקורת כבר דן בנושא, כולם דנים בזה ויש, ברוך השם, על מה לדבר.

צבי הנדל - יו”ר ועדת העלייה, הקליטה והתפוצות: הדבר משמח אותי מאוד.

צבי הנדל - יו”ר ועדת העלייה, הקליטה והתפוצות: אני רוצה שיהיה ברור שהפרוייקט הוא פרוייקט מעולה.

צבי הנדל - יו”ר ועדת העלייה, הקליטה והתפוצות: הדבר הטוב יותר שיכול להיות יהיה בנייה להשכרה.

צבי הנדל - יו”ר ועדת העלייה, הקליטה והתפוצות: אני אשאיר לעצמי את הזכות להתייחס לנתונים נוספים בהמשך בהתאם לצורך.

צבי הנדל - יו”ר ועדת העלייה, הקליטה והתפוצות: חשוב לי להדגיש את המסר העיקרי והמרכזי והוא יישר כוח גדול לעוסקים במלאכה שלא שקטו על השמרים והרימו ידיים אלא מצאו פתרון, שגם אם אינו אידיאלי הרי שבתנאים הקיימים הוא מצויין.

אברהם פורז - יו”ר ועדת הכלכלה: אדוני המנכ"ל, תכנית הטלויזיה דיברה על מקבצי דיור בפסגת זאב, בכפר הנופש הצרפתי, במלון חן בירושלים וברמת גן, אם אינני טועה.

רונן פלוט: בוקר טוב.

רונן פלוט: ראשית ברצוני להתייחס לדבריו של חה"כ צבי הנדל.

רונן פלוט: כל מילה שאמר הינה אמת ואני מסכים לכל מילה מדבריו.

רונן פלוט: הוא דיבר כאדם המכיר את החומר מבפנים, ממש כמו עובד משרד הקליטה הבקיא ומכיר את החומר היטב.

רונן פלוט: הכתבה בטלויזיה היתה כתבה חד צדדית ומרגיזה מאוד.

רונן פלוט: הגיעה כתבת למשרד הקליטה, פנתה לסגן השר וביקשה ממנו תגובה.

רונן פלוט: הוא התייחס אליה ככתבת אובייקטיבית, ביקש ממנה לשבת במשרד ונתן לה תגובה.

רונן פלוט: לצערנו הרב קיים הבדל של יום ולילה בין מה שהוא אמר ובין מה ששודר.

רונן פלוט: הכתבה היתה מגמתית ואנו יודעים בוודאות מי עמד מאחורי הכתבה הזאת.

רונן פלוט: הכנו חומר תגובות בכתב וביקשנו להבהיר שזה לא נכון.

רונן פלוט: אתן לכם דוגמא פשוטה, דיברו בכתבה על כפר הנופש הצרפתי ועל מחיר של אלף מאתיים עשרים דולר, כאשר באותה תקופה, חודשיים קודם, למשרד הקליטה היה כבר חוזה עם אותו כפר הנופש הצרפתי המדבר על שבע מאות חמישים דולר, כלומר הורדה מאלף מאתיים עשרים לשבע מאות חמישים, כאשר משרד הקליטה משלם אך ורק חמש מאות דולר ומאתיים חמישים דולר משלם השוכר.

רונן פלוט: זוהי ירידת מחירים משמעותית ביותר.

רונן פלוט: פניתי אישית לסגן ראש העיר באשקלון וביקשתי לדעת האם יש בעיר דירות להשכרה.

רונן פלוט: הוא אמר שיש הרבה, אך כשהגיע אלי לישיבה התברר שלא נמצאה באשקלון אף דירה אחת להשכרה.

רונן פלוט: בינתיים יצאנו למכרז ויש שני זכיינים שזכו בשני מכרזים בהם מדובר במחיר הנע בין חמש מאות לחמש מאות חמישים דולר.

רונן פלוט: מדובר על בנייה של שני מקבצים, הם יבנו את הדירות ואנחנו התחייבנו לשכור אותן מהם.

רונן פלוט: בכל מה שקשור לכתבה, היתה תגובה חד-משמעית שלנו אשר לא שודרה.

רונן פלוט: פנינו לוועדת האתיקה והגשנו תלונה.

רונן פלוט: עד היום טרם קיבלנו תשובה.

רונן פלוט: מדובר בערוץ השני.

אברהם פורז - יו”ר ועדת הכלכלה: אני מבין שאתם משכנים אנשים בדירות חדר.

אברהם פורז - יו”ר ועדת הכלכלה: האם תוכל להסביר בדיוק במה מדובר?

רונן פלוט: אנחנו יוצאים למכרז.

רונן פלוט: המכרז שלנו מדבר על מינימום שמונים חדרים, עד למאתיים חדרים במקבץ אחד, כאשר הגודל היום במכרזים החדשים לחדר הוא מינימום עשרים וחמישה מטר ובדירות שני חדרים שלושים ושישה מטר.

רונן פלוט: אין יותר מצב כפי שהיה פעם כשלא היו מכרזים כשהיה מדובר ב-17 או 18 מטר לדירה.

אברהם פורז - יו”ר ועדת הכלכלה: מי זכאי לדירת חדר ומי זכאי לדירת שני חדרים?

רונן פלוט: יחיד זכאי לדירת חדר וזוג זכאי לשני חדרים.

אברהם פורז - יו”ר ועדת הכלכלה: אני מבין שאותם אנשים שזוכים במכרז בונים בניין שלם מתוך ידיעה שאתם תשכרו אותו לתקופה ארוכה.

אברהם פורז - יו”ר ועדת הכלכלה: לכמה זמן אתם שוכרים אותו?

רונן פלוט: בעקבות דו"ח מבקר המדינה היו המלצות שעדיף לנו לשכור את המבנה לעשר שנים במקום לחמש שנים ולהוזיל את המחיר.

רונן פלוט: היום, בכל המכרזים החדשים, אנחנו יוצאים לתקופה של עשר שנים עם אופציה לעוד חמש.

רונן פלוט: במכרז האחרון שנגמר לפני כשבועיים-שלושה המחירים היו בין חמש מאות לחמש מאות חמישים דולר בממוצע, בדירות בגודל של בין עשרים וחמישה לשלושים ושישה מטר, לזוגות ויחידים.

אברהם פורז - יו”ר ועדת הכלכלה: מה המחיר הממוצע לדיירים עצמם?

רונן פלוט: התשלום הינו ארבעים אחוז לזוגות ושישים אחוז ליחידים.

חביב קצב: המחיר של חמש מאות דולר כולל את השכירות, את הביטוח, את האחזקה, את התביעות המשפטיות שהיזם לוקח על עצמו, את האחריות לגבייה מהעולים ואחריות לפינוי המקבץ אחר כך.

חביב קצב: אנחנו לא אחראים על שיפוץ המקום בסוף התקופה.

חביב קצב: אנחנו מקבלים אותו ועוזבים אותו כפי שהוא, ללא כל אחריות.

חביב קצב: כל האחזקה, כל ברז שמתקלקל או חלון שנשבר, היא על אחריות המחזיק.

חביב קצב: זה כולל גם שמירה ופקיד קבלה במקום עשרים וארבע שעות.

ועדת העלייה, הקליטה והתפוצות: האם בגלל זה הקשישים מעדיפים מקבץ כזה?

רונן פלוט: הקשישים אכן מעדיפים מקבצים.

חביב קצב: המחיר כולל ארנונה, אבל העולה פטור מארנונה על פי חוק הגימלאים.

חביב קצב: אנחנו לא מתחייבים על כלום.

חביב קצב: אנחנו לא נותנים מימון ראשוני.

חביב קצב: הקבלן צריך להכין את הבניין.

אברהם פורז - יו”ר ועדת הכלכלה: אבקשך להתייחס למקבץ היכל דוד בנתניה.

חביב קצב: ללא קשר לכתבה, גילינו שיש שם שש דירות פחות מתקן המינימום שרצינו.

חביב קצב: הגענו להסכם עם היזם, פיטרנו אותו ופינינו את העולים.

אברהם פורז - יו”ר ועדת הכלכלה: כמה שילמה המדינה בהיכל דוד בנתניה?

חביב קצב: בהיכל דוד שילמנו בשנת 1997, שבע מאות שישים דולר כולל כל ההוצאות.

אברהם פורז - יו”ר ועדת הכלכלה: זה הרבה כסף, אולי כפול מהשווי האמיתי.

חביב קצב: זה לא מדוייק.

חביב קצב: ברצוני להסביר נקודה חשובה.

חביב קצב: קיימת הבחנה ברורה לעומת מצב של שכירת דירה בודדת.

חביב קצב: המשכיר מגיש לנו בניין ומשלם את כל המיסים החלים עליו, בניגוד לדירה בודדת עליה הוא פטור ממס.

חביב קצב: היכל דוד משלם ארנונה של בית מלון.

חביב קצב: זו אחריות המשכיר לשלם את הארנונה.

חביב קצב: המחיר כולל את תשלום החשמל והמים שהעולה צורך ואת השכירות עצמה.

חביב קצב: אם אתה מכניס לחשבון את האחזקה, הבלאי והשיפוצים במקום, על פי כל ההערכות הכלכליות שיש לנו זהו מחיר הוגן.

חביב קצב: היתה ועדה שבדקה את הנושא והכינה את כל העלויות.

חביב קצב: מאחר שזה לתקופה של חמש שנים אני יכול להגיד במושגים של שנת 1997 שהמחיר הזה הוא בסדר גמור.

חביב קצב: נכון לשנת 2001 הייתי מוריד עשרים-עשרים וחמישה אחוז בגלל השפל בנדל"ן.

חביב קצב: לא ניתן לבחון מחיר שנקבע בשנת 1997 במושגים של שנת 2001.

אברהם פורז - יו”ר ועדת הכלכלה: האם יש איזה שהוא מקום בארץ בו אתם משלמים יותר משש מאות דולר לחודש על איזו שהיא יחידת דיור?

חביב קצב: בהחלט יש, בכל אותם חוזים שאנחנו חתומים עליהם משנת 1997 ו-1998, החוזים הראשונים שנחתמו.

אברהם פורז - יו”ר ועדת הכלכלה: היכן ובאילו סדרי גודל מדובר?

חביב קצב: בפתח תקווה לדוגמא, אנחנו משלמים שבע מאות שמונים דולר.

חביב קצב: בפסגת זאב אנחנו משלמים אלף מאה עשרים וחמישה דולר.

רונן פלוט: בפתח תקווה, ברמת גן ובירושלים אנחנו מנהלים כרגע משא ומתן להורדת המחירים באופן דרסטי.

רונן פלוט: הודעתי למשכירים שמדובר לפחות בחמישים אחוז הורדת מחיר, ומי שלא ירצה אנחנו נסיים איתו את החוזה.

רונן פלוט: אנחנו מסיימים את החוזים בעוד שנה או שנתיים אבל לא נחדש אותם לעוד חמש שנים ללא הורדה משמעותית במחיר.

רונן פלוט: יש כבר כאלה שהורידו מחירים, כמו אשקלון, שם ירד המחיר מאלף מאתיים דולר לשבע מאות חמישים, כאשר אנחנו משלמים חמש מאות דולר בלבד.

אברהם פורז - יו”ר ועדת הכלכלה: האם במקומות האלה עולה אחד משלם מאתיים חמישים דולר?

חביב קצב: העולה משלם מאה שמונים או מאה שבעים דולר, תלוי במקום.

חביב קצב: אנחנו עשינו שני דברים במקביל.

חביב קצב: מצד אחד, השבחנו את הנושא של המכרזים שלנו, דבר שאני מניח שהמנכ"ל יתייחס אליו בהמשך דבריו.

חביב קצב: במקביל אנחנו לוקחים את כל החוזים הישנים המסתיימים לאחר חמש שנים ומתחילים להיכנס למשא ומתן, במקביל ובנוסף לבדיקת חלופות.

חביב קצב: לא נגיע למשא ומתן מבלי שיהיו בידינו חלופות.

חביב קצב: המשא ומתן שלנו מבוסס על שני הדברים, להשביח את הנכס במידה ונמשיך לשכור אותו, ולהוריד את המחירים.

חביב קצב: אם זה לא מספק אותנו בשני הנושאים הללו אנחנו נעבור למקום אחר.

רונן פלוט: צריך להבין עוד נתון אחד חשוב ביותר, בעניין דירות ציבוריות.

רונן פלוט: בשנת 1994 נבנו אלפיים חמש מאות שלושים ושלוש דירות ציבוריות.

רונן פלוט: ב1995- נבנו אלפיים עשרים ושתיים דירות.

רונן פלוט: ב1996- נבנו תשע מאות עשרים ושתיים.

רונן פלוט: בשנת 1997 נבנו חמש מאות ארבעים ושבע, בשנת 1998 שלוש מאות שבעים ותשע, בשנת 1999 אפס, בשנת 2000 אפס וב2001- אפס.

רונן פלוט: אני חושב שחוק הדיור הציבורי רע מאוד.

אברהם פורז - יו”ר ועדת הכלכלה: אני הצבעתי נגד החוק הזה.

רונן פלוט: משמעות הדבר היא שאם כל הפרוייקט הזה של המקבצים לא היה קיים, המצב היה קטסטרופלי.

רונן פלוט: קיימים מקבצים מאוד יפים שהם כמו בית מלון חמישה כוכבים, ולא כפי שהוצג בכתבה, וחבל שהראו את מה שהראו ולא את התמונה המלאה.

רונן פלוט: יש לפניכם תמונות של המקומות, מבחוץ ומבפנים.

רונן פלוט: ברצוני להדגיש כי בסך הכל פרוייקט המקבצים הוא טוב.

רונן פלוט: נכון שהיו טעויות, איש לא מכחיש זאת, כמו בכל דבר חדש.

רונן פלוט: היתה עליה גדולה מאוד ועשו הכל מהר.

רונן פלוט: לאחר שהתחילו במכרזים העניין ממשיך לרוץ בקו מסויים ואני חושב שצריך להמשיך במקבצים ולברך על הפתרון הזה שהינו היחידי שקיים כרגע.

אברהם פורז - יו”ר ועדת הכלכלה: מה שהדאיג אותי יותר היה החשש שמישהו עובד על המדינה המשלמת על יחידות דיור שערכן בשוק הוא איקס מחיר, גבוה פי שלושה.

ועדת העלייה, הקליטה והתפוצות: ברצוני להבין מה לא טוב במקבצי הדיור.

אברהם פורז - יו”ר ועדת הכלכלה: מקבצי דיור הם דבר טוב, אלא שנראה שעבדו על המדינה והיא שילמה פי שלושה ממה שצריך.

אברהם פורז - יו”ר ועדת הכלכלה: אין ויכוח על כך שמקבצי דיור זה טוב.

אברהם פורז - יו”ר ועדת הכלכלה: אין פתרון אחר לקשישים בודדים ללא כל הכנסות.

רונן פלוט: ברצוני לחזור ולהדגיש כי ודאי שבהתחלה היו טעויות, מאחר ולא היו מכרזים והתיאום היה בין משרד הקליטה למשרד האוצר.

רונן פלוט: היו הרבה מאוד עולים באותה תקופה.

אברהם פורז - יו”ר ועדת הכלכלה: חבר הכנסת רומן ברונפמן, אני מברך אותך על שהגעת.

אברהם פורז - יו”ר ועדת הכלכלה: אולי תוכל להסביר את הצעתך לסדר.

רומן ברונפמן: אני מתנצל על האיחור.

רומן ברונפמן: ברצוני להתחיל מאותה אחריות שכביכול רונן פלוט רוצה לקחת על עצמו.

רומן ברונפמן: הצורך במקבצי הדיור בשנת 1996 היה אדיר וגם היום הוא צורך לאומי, צורך בפתרונות ציבוריים בכלל, ומקבצים כאחת מהאפשרויות שהועלו.

רומן ברונפמן: נכון להיום כחמישים אלף משפחות עדיין זקוקות לפתרונות דיור סוציאליים.

רומן ברונפמן: כאשר הצלחנו בשנת 1996 להשיג את תכנית מקבצי הדיור ממשרד האוצר בהסכמתו של ראש הממשלה דאז, חשבנו שזו תכנית לא טובה, לא כלכלית ולא כדאית, אבל זה היה זמין וכמעט מיידי, לעומת בניית ההוסטלים שהממשלות הקודמות, וגם הנוכחית לצערי, לא התכוונו לבנות.

רומן ברונפמן: התחלנו מפרוייקטים קיימים והלכנו עם הפרוייקטים האלה.

רומן ברונפמן: ניסינו כל שנה להרחיב את המקבצים ליחידות דיור נוספות.

רומן ברונפמן: אין לי ספק שכביכול הפתרון הכללי והכולל למציאת דיור לנזקקים הוא פתרון טוב.

רומן ברונפמן: אלא שבאותה כתבה פורסמו נתונים ובעקבותיהם מצאנו לנכון כמה חברים מהכנסת, מסיעות שונות, ללא שום אינטרסים זרים, להציע את הצעתנו לסדר.

רומן ברונפמן: אותם מחירים שפורסמו מטילים צל כבד על כל פרוייקט שמופעל עד היום.

רומן ברונפמן: ביקשנו בהצעה לסדר לחקור למה בכפר הצרפתי שולם בחוזה הראשון סכום כפי ששולם, ולמה לאחר שהוחלט שהכפר הצרפתי אינו ראוי למגורים בכל זאת משרד הקליטה המשיך בהסכם עם אותו קבלן, שלא לדבר על כך שבאותו מחיר, כלומר בעבור אותו חדר או דירה משלם משרד הקליטה היום חמישים או חמישים וחמישה אחוז מהסכום ששילם בשנים 1996-1997.

אברהם פורז - יו”ר ועדת הכלכלה: טענת משרד הקליטה היתה שבאותה תקופה היה מצב כלכלי שהקשה על השגת דיור והם שילמו מחירים גבוהים כי לא היתה ברירה, ואילו היום כשיש שפל אפשר ללחוץ ולקבל מחירים יותר טובים.

רומן ברונפמן: רצינו לבקש את הדיון הציבורי בסוגיה, בכדי לבדוק האם הכל נעשה כשורה ועל פי החוק, האם היה משא ומתן כפי שהיה צריך להיות והאם יש היום פתרונות שהם פתרונות על פי מכרז בניגוד למצב הקודם.

אברהם פורז - יו”ר ועדת הכלכלה: חוק המכרזים קיים כבר כמה שנים.

חביב קצב: אנחנו מתייחסים לזה כאל המשך חוזה.

חביב קצב: כאשר התחלנו את החוזה לא היה חוק חובת מכרזים.

חביב קצב: עשינו את העיסקה כאילו באמצעות עמידר, ולעמידר היה פטור מחוק המכרזים.

אברהם פורז - יו”ר ועדת הכלכלה: האם עמידר שכרה את המקבצים?

חביב קצב: עמידר שכרה בשמנו.

חביב קצב: עמידר היא שלוחה מוסמכת של המשרד, באחריות המשרד.

אברהם פורז - יו”ר ועדת הכלכלה: חבר הכנסת ברונפמן מודאג מתהליך קבלת ההחלטות ותוהה איך יתכן שמקום כמו הכפר הצרפתי נשכר בלי מכרז באלף מאתיים דולר לחודש.

אברהם פורז - יו”ר ועדת הכלכלה: אולי זה היה מופרז גם באותם ימים.

רונן פלוט: יש פה חוסר דיוק.

רונן פלוט: לפני ששכרנו את המבנה הזה התגוררו שם עולים מאתיופיה ושילמו עבורם אלפיים חמש מאות דולר, כולל ארוחות, על ידי הסוכנות.

רונן פלוט: כאשר באנו להשכיר את המקבץ הזה לעולים מרוסיה, הסכים בעל המקום לרדת במחיר בשלוש מאות או ארבע מאות דולר, מחיר הארוחות ליום.

רונן פלוט: בסופו של דבר הוא ירד כמעט בחמישים אחוז, לאלף מאתיים עשרים דולר.

רונן פלוט: בכנסת ביררו ומצאו שרוב העולים לא רוצים להתפנות מהמקום.

רונן פלוט: איש לא דיבר על כך שתנאי המגורים שם לא טובים, גם דו"ח מבקר המדינה לא התייחס לכך.

רונן פלוט: הדבר היחיד שהוזכר היה שהמחיר לפי דעתו של מבקר המדינה היה גבוה.

רונן פלוט: הקמנו ועדה, הזמנו את בעל הבית וניהלנו איתו משא ומתן, והוא ירד מאלף מאתיים עשרים לשבע מאות חמישים, כאשר אני חוזר ואומר שאנחנו משרד הקליטה משלמים חמש מאות דולר בלבד ומאתיים חמישים משלם הדייר.

רונן פלוט: זה המצב נכון לעכשיו.

רונן פלוט: בשום מקום לא הוזכר שהמקום אינו ראוי למגורים.

אברהם פורז - יו”ר ועדת הכלכלה: אדוני המנכ"ל, האם מעתה ואילך אתם עושים מיכרז בכל מקרה?

רונן פלוט: בודאי, ולא מעכשיו אלא כבר משנת 1998.

אברהם פורז - יו”ר ועדת הכלכלה: גם כאשר אתם לוקחים מבנה קיים?

רונן פלוט: בודאי.

אברהם פורז - יו”ר ועדת הכלכלה: איך אתם מפרסמים את המכרז?

רונן פלוט: אנחנו מפרסמים מכרזים בארבעה עיתונים.

רונן פלוט: אנחנו אומרים שאנחנו רוצים מקבץ דירות בין שמונים למאתיים דירות במקום מסויים.

רונן פלוט: אנחנו גם פונים לראש העיר ומבקשים ממנו המלצה באיזה איזור בעיר הוא היה רוצה שהמקבץ יקום.

אברהם פורז - יו”ר ועדת הכלכלה: איך אתם מגייסים דירות קיימות?

אברהם פורז - יו”ר ועדת הכלכלה: האם אתם שוכרים גם דירות בודדות?

רונן פלוט: אנחנו עושים גם את זה.

רונן פלוט: התחלנו בפרוייקט חדש של שכירות לטווח ארוך, משרד השיכון יחד עם משרד הקליטה.

רונן פלוט: משרד השיכון בעבר היה מעביר מאה חמישים דולר עבור כל שכירות דירה לבודד.

רונן פלוט: היום משרד הקליטה משלים עוד מאה דולר, בתנאי שהדייר שוכר את הדירה לחמש עד עשר שנים.

רונן פלוט: זה פרוייקט חדש והפיילוט שלו נעשה היום.

אברהם פורז - יו”ר ועדת הכלכלה: מי שוכר את הדירה, אתם או העולה?

רונן פלוט: העולה שוכר ואנו מסייעים לו במאה דולר נוספים.

רונן פלוט: מדובר בשלושה-ארבעה חודשים, ויש כמאה שישים, מאה שבעים איש בפרוייקט.

רונן פלוט: הפיילוט נעשה בגוש דן.

רונן פלוט: אינני יכול לומר שזו הצלחה מסחררת.

אברהם פורז - יו”ר ועדת הכלכלה: האם אין לכם היום הצעות של בתי מלון שנקלעו למצוקה?

רונן פלוט: אנחנו במפורש מתנגדים לבתי מלון, מכיוון שבית מלון מביא למצב כמו שהוצג בכתבה.

רונן פלוט: החדרים קטנים ויש עם זה בעיה.

רונן פלוט: אנחנו רוצים חדר בגודל עשרים וחמישה או שלושים ושישה מטר מינימום.

רונן פלוט: כל המקבצים שהוקמו משנת 1998 הם כאלה.

רונן פלוט: אתם מוזמנים לצאת לסיור ולראות מקבצים לתפארת.

מיכאל נודלמן: היום שמעתי על מצב של סדר ותנאי דיור טובים.

מיכאל נודלמן: עם זאת, קיימת השאלה בנוגע למה שהיה קודם, איך אפשר היה להשכיר בתנאים הקודמים.

מיכאל נודלמן: הסוכנות זה לא המדינה, הם יכולים לשלם גם שלושת אלפים דולר.

מיכאל נודלמן: אלף מאתיים עשרים דולר עבור דירה קטנה זה לא מובן ולא מקובל.

מיכאל נודלמן: גם בירושלים יש דירות טובות יותר וגם שם משלמים אלף מאתיים דולר על דירה.

מיכאל נודלמן: בשוק ניתן לשכור דירה כזו עד חמש מאות חמישים, שש מאות דולר.

מיכאל נודלמן: ביקרתי שם וראיתי את המקום לפני כשנה.

מיכאל נודלמן: אלף מאתיים דולר זה ביזבוז כסף.

מיכאל נודלמן: אני מבין שעכשיו משפרים את המצב, אבל בכל זאת בראיה מדינית אני חושב שזה עדיין ביזבוז כסף.

מיכאל נודלמן: אני לא מבין למה הממשלה לא רוצה לבנות דיור להשכרה.

מיכאל נודלמן: זה יהיה פתרון זול יותר.

רומן ברונפמן: הבעיה היא של הממשלה.

מיכאל נודלמן: הזקנים המסכנים האלה נאלצים להמתין שנים ולעיתים הם מתים לפני שהם מקבלים דירות.

מיכאל נודלמן: יש אנשים שגרים שתים עשרה שנה בדירות כאלה.

מיכאל נודלמן: הייתי בדירות כאלה בלוד, שלחתי מכתב לראש הממשלה ולשר השיכון ושמעתי שהיום עובדים על שינוי המצב.

מיכאל נודלמן: כמה עולים בשנה מקבצי הדיור?

רונן פלוט: שלוש מאות חמישים מיליון שקלים בשנה.

מיכאל נודלמן: מדובר בכסף רב שמוציאה המדינה, במקום לבנות הוסטלים ומקבצי דיור להשכרה, דבר שיהיה יותר יעיל וטוב.

אמנון כהן: אני חושב שהיוזמה הזו מאוד מבורכת.

אמנון כהן: במצב שנמצאים חמישים אלף זכאים ללא פתרון, בא משרד ייעודי שמטפל בעולים חדשים ומביא יוזמה.

אמנון כהן: אני בטוח שכשיש יוזמה אז יש ביקורת, יש טעויות, וניתן לתקן.

אמנון כהן: אני חושב שבמצב של היום כל דרך שפותרת את מצוקת הדיור לעולים היא מבורכת, ולכן צריך לבנות גם הוסטלים, גם מקבצי דיור וגם לסייע בנושא של שכר הדירה.

אמנון כהן: מדינת ישראל צריכה לעשות את העבודה כמו שצריך, ולראות מה הכי כדאי באותם שלוש מאות חמישים מיליון שקלים שמושקעים בנושא, מה יפתור יותר בעיות.

אמנון כהן: ברגע שאין פתרון, כל דרך היא ברוכה.

אמנון כהן: כל הכבוד למשרד הקליטה שמנסה לעשות משהו לקידום הנושא במשאבים הקיימים ובדרך הביורוקרטית הקיימת במדינה שלנו.

אמנון כהן: ברצוני לחזק את ידי אנשי משרד הקליטה.

אמנון כהן: במקביל, שמעתי שהיה שידור מאוד קשה וכואב, ואת זה צריך לתקן.

אמנון כהן: לא יתכן מצב כמו שהוצג שם, הן מבחינת גודל הדירה והן מבחינת התנאים שלא היו ראויים.

אמנון כהן: יחד עם זאת צריכה לצאת מהוועדה קריאה לממשלה לקיים דיון מעמיק בנושא, בשיתוף משרד הקליטה, משרד השיכון, האוצר וכל המשרדים הרלוונטיים, כדי לבחון ולהחליט מה הפתרון הראוי וכיצד מטפלים בדרך הטובה ביותר בנושא, באופן שיכלול גם את העולים וגם את הוותיקים.

אמנון כהן: עלינו לצאת בקריאה לממשלה, לוועדת השרים לענייני התפוצות, לוועדת השרים לעניינים כלכליים וחברתיים, שמישהו ייקח את היוזמה ויביא תכנית ברורה לרפורמה בנושא דיור ציבורי במדינת ישראל.

ויקטור בריילובסקי: אני מתרשם שנכון לעכשיו הסיפור הזה נמצא בדרך לאיזה שהוא סדר.

ויקטור בריילובסקי: מה שמפתיע הוא נקודת ההתחלה.

ויקטור בריילובסקי: התחלנו עם מחירים מפתיעים.

ויקטור בריילובסקי: אני פחות או יותר יודע את רמת המחירים בשוק.

ויקטור בריילובסקי: אפילו עכשיו כאשר אנחנו כנראה נמצאים בדרך לאיזה שהוא סדר, רמת המחירים עדיין גבוהה מאוד.

ויקטור בריילובסקי: זה מפתיע אותי ולא שמעתי תשובה על השאלה מדוע זה המצב.

ויקטור בריילובסקי: אני מבין שיש צורך במקבצי דיור ושיש חמישים אלף אנשים שצריכים דיור, אבל לא שמעתי תשובה על השאלה הבסיסית למה המחיר כל כך גבוה, למה בנקודת ההתחלה הוא היה כל כך גבוה ואפילו עכשיו.

גנדי ריגר: שוב ושוב חוזרת השאלה מאיפה המחירים, כאשר ברור וידוע מאיפה המחירים.

גנדי ריגר: יש שוק ויש שוק למדינה בנפרד.

גנדי ריגר: אם אנחנו רוצים להשכיר את המקום ושיהיה מקום מסודר, בעל הבית רוצה מחירים והמדינה משלמת.

גנדי ריגר: בעל הבית חושב על הסכם לטווח ארוך, דבר המגביל אותו באפשרות המכירה, ולכן המחירים להשכרה גבוהים יותר.

מרינה סולודקין: כבוד היושב ראש, בגלל אנשים כמוך בארץ אין דיור ציבורי, אנשים שאומרים ששוק חופשי עושה את הכל.

מרינה סולודקין: במדינה שמקבלת עליה של מיליוני אנשים, ומתוכם חמישה עשר אחוז אנשים מבוגרים, קשישים, נכים ואמהות חד-הוריות הזקוקים לדיור ציבורי, אם אין דיור ציבורי יהיו תורים.

מרינה סולודקין: כל אחד מאיתנו מקבל כל חודש מאות מכתבים בנושא המראים שאי אפשר בלי דיור ציבורי.

מרינה סולודקין: במשרד הקליטה בקדנציה הקודמת עשו מהפיכה.

מרינה סולודקין: בפעם הראשונה במדינה עשו תכנית מקבצי דיור.

מרינה סולודקין: טעו בהתחלה בכמה מקרים.

מרינה סולודקין: עכשיו שוב עושים מהפיכה, בשכירות לטווח ארוך.

צבי הנדל - יו”ר ועדת העלייה, הקליטה והתפוצות: מי היה אז יושב ראש הסיעה של ישראל בעליה?

רומן ברונפמן: ברצוני להזכיר לך כי כאשר התיישבתי בכסא זה דיברתי בלשון אנחנו.

רומן ברונפמן: אנחנו בעבר השגנו ועשינו.

רומן ברונפמן: בכך הקדמתי את התשובה לשאלתך.

רומן ברונפמן: יושב ראש הסיעה לא היה מעורב.

מרינה סולודקין: והנה המפלגות הגדולות והנאורות אליהן אתה משתייך, יושב ראש הוועדה, מקבלות חוק לדיור הציבורי.

מרינה סולודקין: בחוק אומר רן כהן, יפה הנפש, שאפשר להשקיע כסף מהפרטה לדיור הציבורי.

מרינה סולודקין: אלא שאין כסף.

מרינה סולודקין: כל התכניות של הדיור הציבורי, מקבצי דיור, שכירות ארוכת טווח וגם הוסטלים, כולם ברוכים.

מרינה סולודקין: מה שחשוב הוא שהמדינה צריכה להיות מעורבת במתן פתרונות לאנשים הזקוקים לדיור ציבורי, ועל זה אנחנו צריכים לדבר.

מרינה סולודקין: על תקציבים, על כללי המשחק וגם על טוהר המידות.

אברהם פורז - יו”ר ועדת הכלכלה: חברת הכנסת סולודקין, מאחר שאמרת עלי כמה דברים, אני מוכרח לומר משהו להגנתי.

אברהם פורז - יו”ר ועדת הכלכלה: אני התנגדתי לחוק הדיור הציבורי.

אברהם פורז - יו”ר ועדת הכלכלה: אני חושב שרק אני ויולי אדלשטיין הצבענו נגדו.

אברהם פורז - יו”ר ועדת הכלכלה: אני הייתי אז בתוך מר"צ.

אברהם פורז - יו”ר ועדת הכלכלה: תאמיני לי שזה היה לא קל להצביע נגד רן כהן ונגד יוסי שריד.

אברהם פורז - יו”ר ועדת הכלכלה: והסיבה היא פשוטה, אני מאמין שהמלאי של הדיור הציבורי צריך להישאר בידי המדינה כפתרון במקרים סוציאליים קשים ולא צריך להיות מופרט ולא להימכר לדיירים הנוכחיים כדי שהם ישאירו אותו בירושה לילדים שלהם, כשהילדים שלהם יכולים להיות מאוד מבוססים כבר.

אברהם פורז - יו”ר ועדת הכלכלה: אף אחד לא אומר שעולי שנות החמישים והשישים שנכנסו לדיור ציבורי מסובסד יכולים להשאיר ירושה לילדים כשהילדים אינם במצב סוציו-אקונומי קשה.

אברהם פורז - יו”ר ועדת הכלכלה: אני מצפה מכם לעשות כל מאמץ.

אברהם פורז - יו”ר ועדת הכלכלה: החוק של רן כהן שוב בתוקף, כי ברגע שחוק ההסדרים לא ביטל אותו, הוא שב לתוקפו.

אברהם פורז - יו”ר ועדת הכלכלה: עליכם לנסות לעשות איזו פעולה להפסיק את מכירת הדירות האלה, בכדי שהדירות ישמשו מלאי לצרכים ומקרים סוציאליים.

אברהם פורז - יו”ר ועדת הכלכלה: ודאי שאיתי אין לכם ויכוח.

אברהם פורז - יו”ר ועדת הכלכלה: כלכלת השוק נעצרת כשמדובר במקרים סוציאליים קשים.

אברהם פורז - יו”ר ועדת הכלכלה: אני לא טוען שכשמדובר בנכים, בזקנים ובמפגרים ניתן לכלכלת השוק לעשות את שלה.

אברהם פורז - יו”ר ועדת הכלכלה: יחד עם זאת, ואני חושב שבמובן זה הגישה החדשה היא נכונה, אם המדינה רוצה היום דיור ציבורי, עדיף לה ללכת ליזם, לתת לו לבנות דירה ולשכור אותה ממנו אפילו לשלושים שנה, ולא להסתבך בבניה עצמית וניהול עצמי.

אברהם פורז - יו”ר ועדת הכלכלה: עדיף לעשות הפרטה של המערכת הזאת.

אברהם פורז - יו”ר ועדת הכלכלה: אין ספק שהמדינה צריכה למצוא פתרונות של דיור סוציאלי למקרים סוציאליים קשים, בין אם מדובר בעולים או באזרחים ותיקים.

אברהם פורז - יו”ר ועדת הכלכלה: כל מה שאנחנו מנסים לבדוק, ועל כך מצביע גם מבקר המדינה, אלה המקרים בהם לקחו דיור שערכו נמוך מאוד והמדינה שילמה באמצעות עמידר פי שלושה או פי ארבעה.

אברהם פורז - יו”ר ועדת הכלכלה: השאלה אינה האם רמת הדיור יותר טובה או פחות טובה או האם הדיירים רוצים להיות בכפר הנופש הצרפתי או לא רוצים.

אברהם פורז - יו”ר ועדת הכלכלה: יכול להיות שיש כאלה שרוצים להיות שם.

אברהם פורז - יו”ר ועדת הכלכלה: זה מקום מרווח, עם דקלים וים ובריכה, זה לא בתוך בניין גדול, ויש יתרונות גם למגורים במקום כזה.

אברהם פורז - יו”ר ועדת הכלכלה: השאלה שאנחנו צריכים לשאול את עצמנו הינה האם לא בוזבזו פה כספי מדינה בסכומים גדולים כתוצאה מכך ששולמו מחירים מופקעים.

אברהם פורז - יו”ר ועדת הכלכלה: אתם אומרים שזו היתה התחלת הדרך, חטאי העבר, ושהיום זה כבר לא יקרה יותר.

רונן פלוט: אני רוצה לענות למר בריילובסקי.

רונן פלוט: הסברתי קודם שיצאנו במכרז לאחרונה, שהסתיים לפני שבועיים-שלושה.

רונן פלוט: במיכרז זה רוב המקבצים נעים בין חמש מאות לחמש מאות חמישים דולר, לפי ההסדר משנת 1998.

רונן פלוט: זאת אומרת שיש סדר, יש מכרזים, וכל החששות שהעלית קודם אינם תקפים.

רונן פלוט: הכל פועל בהליך מסודר, כמו שצריך להיות, משנת 1998.

רונן פלוט: מכיוון שפה יושבים חברי כנסת אשר קולטים עליה ויודעים מה זו עליה, אני יכול לומר שקשה מאוד לעמוד מול אדם זקן ולהסביר לו שאין לך פתרונות.

רונן פלוט: אם קיימת מחשבה לסגור את המקבצים, אנו עלולים להישאר במצב קריטי.

רונן פלוט: לאחרונה יצאנו בפרוייקט שכירות לטווח ארוך.

רונן פלוט: חשבנו שתהיה התנפלות, אך אין שום התנפלות, מכיוון שבינתיים אנחנו מפרסמים מכרזים לבניית מקבצים, ואנשים מעדיפים להמתין.

רונן פלוט: רוב האנשים מחכים, כי הפתרון האידיאלי והטוב ביותר מבחינתם הוא מקבצי דיור, ויש תורים.

רונן פלוט: אנשים לא רוצים שום פתרון אחר.

רונן פלוט: משרד השיכון יוצא בתכנית חדשה כפיילוט לבנייה בשיטה אחרת.

רונן פלוט: זאת שיטה חדשה, אלא שבפועל השיטה הזאת היא בדיוק מקצבי דיור.

רונן פלוט: רק השם שונה, להם יש שם אמריקאי ולנו יש שם ישראלי.

רונן פלוט: אין שום חדש.

רונן פלוט: אנחנו מברכים את משרד השיכון שגם הם מצטרפים למאמץ, ובתקווה שיתנו הרבה פתרונות בשיטה שלהם.

רונן פלוט: בנוגע לדאגתך בעניין המחירים, אני מודיע לך שיש ירידה דרסטית בשנה האחרונה והמחירים נעים בין ארבע מאות חמישים לחמש מאות וחמש מאות חמישים דולר, כאשר בתוך הסכום הזה נכללים כל הדברים שהזכרתי קודם.

רונן פלוט: זה לא רק סכום נטו עבור שכירת הדירה.

שושנה רון: יש לי רושם שבכתבה ששודרה באמת נעשה עוול למשרד הקליטה.

שושנה רון: מניסיוני עם משרד הקליטה, יחסית על רקע משרדים אחרים, אני חושבת שאין משרד המזדהה בפעילות שלו בצורה האופטימלית ביותר עם האוכלוסיה אותה הוא משרת, ואני לא אומרת דברים בעלמא אלא מתוך ניסיוני של עבודה יומיומית בשנים האחרונות איתם.

שושנה רון: יחד עם זאת, השידור הזה נקלט בציבור כמעשה חלם, מכיוון שהמחירים שהוצגו שם היו בשמים, לא ריאליים, והתנאים שהעולה קיבל היו תת תנאים, זה באמת היה נורא לראות.

שושנה רון: כשאני שומעת את ההסבר של משרד הקליטה אני מבינה שאז היו אילוצים כתוצאה ממאסות של עליה בשנת 1996, ותנאי הדיור לא היו כמו שהם היום בשוק, זולים יותר יחסית.

שושנה רון: היום אני מבינה שמאז 1998 יש שינוי מבחינת מינהל תקין, החישובים והקלקולציה הרבה יותר בריאים, יש מכרזים ויש תיקונים.

שושנה רון: אני חושבת שכדאי בצורה כלשהי להביא לכך שאמצעי התקשורת ישדרו שידור חדש.

שושנה רון: אנחנו מתמודדים עם הבעיה הזאת מדי יום.

שושנה רון: אלינו, העמותות, באים העולים הקשישים, במצב של עוני זועק, ואין לי מה להציע להם.

שושנה רון: אין לי פתרון.

שושנה רון: זכות קיומה הראשונית של מדינת ישראל היא עצם היותה קולטת עליה.

שושנה רון: היום יש לנו גלי עליה מארגנטינה, שיכולים להיות טובים מאוד.

שושנה רון: מה אנחנו משדרים לעולים שיכולים לבוא לארץ כאשר רואים דיור בנוסח של השידור הזה שהוצג בתקשורת, זה שהמצב הוא בכי רע, שבכל תחום המצב שלילי.

שושנה רון: יש צורך בניהול קמפיין רציני בנושא של קליטת עליה, כי בסופו של דבר הסכנה שלנו היא לא האינתיפדה, אלא שהיתרון היחסי הדמוקרטי שיש לנו היום יופר.

שושנה רון: אנחנו צריכים לעודד עולים.

מיכאל נודלמן: הלוואי שמשרד האוצר ישמעו את דברייך.

שושנה רון: עליכם לצאת למאבק רציני, יחד עם העמותות שלנו.

שושנה רון: אנחנו עומדים לרשותכם.

שושנה רון: נגייס את אמצעי התקשורת, נביא את העולים, אנחנו נעזר בכם ואתם תעזרו בנו.

אברהם פורז - יו”ר ועדת הכלכלה: גב' תמר רז, מה יש לך לומר על התהליך של שכירת בונגלו באלף מאתיים דולר לחודש?

תמר רז: אני מנהלת מקבצי דיור בעמידר.

תמר רז: בואו נדבר על המקבצים שהם החדישים, משנת 1998, מהם העולים מאוד מרוצים.

תמר רז: לאחר שהסתובבו בשוק, עברו לפחות חמש ושש פעמים השתכנות בדירה פרטית, הם ממש מרגישים שהגיעו לנחלה.

תמר רז: הם מאושרים.

אברהם פורז - יו”ר ועדת הכלכלה: השאלה אם הקופה הציבורית מאושרת.

אברהם פורז - יו”ר ועדת הכלכלה: כמה משלמים היום על מקבצי הדיור החדשים?

תמר רז: המחיר היום נע בין חמש מאות לשש מאות דולר לדירה.

אברהם פורז - יו”ר ועדת הכלכלה: האם אני יכול ללכת הביתה בידיעה שבכל ההתקשרויות החדשות משנת 1998 ואילך המשכיר לא מקבל יותר משש מאות דולר?

תמר רז: המחירים הללו הם נכון לשנה האחרונה, שנת 2001.

רומן ברונפמן: בכפר הצרפתי המחיר הוא שבע מאות חמישים דולר, כפי שנחתם לפני חודשיים או שלושה.

רומן ברונפמן: אין לנו ויכוח עם הדרג המקצועי.

רומן ברונפמן: אנחנו מקשיבים טוב ויודעים מה העולים מרגישים, וצריך בוודאי לשדר גם כתבה אחרת, ללא ספק.

רומן ברונפמן: יחד עם זאת, אנחנו רוצים את המידע המדוייק.

רומן ברונפמן: שבע מאות חמישים דולר משולמים בחוזה לכפר הצרפתי לחמש שנים נוספות.

רונן פלוט: כל המכרזים שיצאו משנת 1998 ואילך נעים בין חמש מאות לשש מאות דולר.

רונן פלוט: בכפר הצרפתי המחיר הוא שבע מאות וחמישים דולר, מאחר וזה לא מכרז אלא המשך אופציה בהורדת מחיר לאחר משא ומתן מאלף מאתיים לשבע מאות חמישים דולר.

רומן ברונפמן: מדוע המשכתם לממש את האופציה הזאת?

רונן פלוט: לא היו אופציות אחרות.

רונן פלוט: בבת ים עומד בניין לא מאוכלס, היתה שם בעיה משפטית אך היא נפטרה.

טובה פינקלשטיין: אני היועצת המשפטית של משרד הקליטה.

טובה פינקלשטיין: רציתי לחדד נקודה אחת בקשר למחירים של כפר הנופש הצרפתי.

טובה פינקלשטיין: יש הבחנה ברורה בין מבנה מסוג כפר הנופש הצרפתי לבין המבנים שאנחנו לוקחים היום במכרזים.

טובה פינקלשטיין: במכרזים החדשים הכנסנו תנאי ואנחנו לא לוקחים בתי מלון.

טובה פינקלשטיין: אנחנו רוצים שהמבנה יכלול דירות, כאשר כל דירה עומדת בפני עצמה.

טובה פינקלשטיין: יש ארנונה לדירה ואנחנו מגלגלים את הארנונה לדייר.

טובה פינקלשטיין: ברוב המקרים הוא מקבל את הפטור בהיותו אזרח ותיק הזכאי להבטחת הכנסה.

אברהם פורז - יו”ר ועדת הכלכלה: האם מדובר בפטור מוחלט או בהנחה גדולה?

טובה פינקלשטיין: מדובר בהנחה גדולה אשר דינה כמעט כדין פטור.

טובה פינקלשטיין: כאשר מדובר בדירות בודדות, לכל דירה יש מונה מים וחשמל, וכך אנחנו יכולים לגלגל את התשלום אל העולה, והוא צורך ומשלם לפי צריכה.

טובה פינקלשטיין: בכפר הנופש הצרפתי ובעצם בכל מלון, אי אפשר לגלגל את הארנונה ואין שעון נפרד לכל חדר.

טובה פינקלשטיין: הארנונה היא ארנונה לבית מלון ולא ארנונה למגורים, ואי אפשר לגלגל אותה הלאה.

טובה פינקלשטיין: הארנונה גלומה במחיר של שבע מאות חמישים דולר.

טובה פינקלשטיין: לכן המחיר שם כולל הכל.

טובה פינקלשטיין: יש שם שטחים גדולים עם תאורה בשבילים, הריהוט הוא על חשבון היזם, המזגנים הם על חשבון היזם, וזה ההבדל בין המלונות לבין מקבצים רגילים.

אברהם פורז - יו”ר ועדת הכלכלה: רבותי, העניין ברור.

אברהם פורז - יו”ר ועדת הכלכלה: ברצוני לסכם את הדיון.

אברהם פורז - יו”ר ועדת הכלכלה: ראשית עצם הרעיון של מקבצי דיור כמתן פתרונות דיור אולי הוא נכון, ואין ספק שאם ימשך התהליך של מכירת הדירות בדיור הציבורי, הצורך במקבצי דיור עוד ילך ויגדל.

אברהם פורז - יו”ר ועדת הכלכלה: אילו הייתי יכול לעצור את התהליך של מכירת הדירות בדיור הציבורי הייתי עושה זאת.

אברהם פורז - יו”ר ועדת הכלכלה: אני חושב שזה חוק רע.

אברהם פורז - יו”ר ועדת הכלכלה: מעתה ואילך יש להקפיד ולדאוג לכך שהמדינה לא תצא פרייארית.

אברהם פורז - יו”ר ועדת הכלכלה: התחושה שלנו היא שבכמה מקרים היזמים ניצלו את העובדה שמשרד הקליטה היה בלחץ והזדקק לפתרונות מיידיים, והם "עשו קופה".

אברהם פורז - יו”ר ועדת הכלכלה: צריך להבין שכאשר יזם רוצה להשכיר לעולים, זה לא בגלל שהוא כל כך אוהב את העולים, אלא כי התיירים הרגילים לא באים לכפר הנופש.

אברהם פורז - יו”ר ועדת הכלכלה: בכפר נופש שעובד באופן פעיל ומצליח להשכיר חדרים באופן קבוע על בסיס מלון, גם אלף חמש מאות דולר לחודש זה לא רווח.

אברהם פורז - יו”ר ועדת הכלכלה: אסור שתיפלו למלכודת.

אברהם פורז - יו”ר ועדת הכלכלה: כמו במלחמה, אתה לחוץ, אבל תדע שגם הצד השני לחוץ להשכיר.

אברהם פורז - יו”ר ועדת הכלכלה: בדו"ח של מבקר המדינה עולים דברים שהיו לא ראויים.

אברהם פורז - יו”ר ועדת הכלכלה: אני רוצה לקוות ולבקש מכם שמעתה כל הדברים האלה ייעשו במכרז, כדי להבטיח שהמחירים יהיו נכונים.

אברהם פורז - יו”ר ועדת הכלכלה: גם באותם מקרים שבהם לא עושים מכרז, אלא מנהלים משא ומתן, צריך לעשות אותו בצורה מאוד קשוחה, תוך ניצול השפל של ענף הבניה, כדי שהמדינה לא תשלם יותר מידי.

אברהם פורז - יו”ר ועדת הכלכלה: אותו תקציב שישאר יוכל לשמש למימון פתרונות דיור נוספים.

אברהם פורז - יו”ר ועדת הכלכלה: בנוסף, אני מציע שבכל אותם מקרים בהם הדירות אינן מתאימות למגורים לטווח ארוך, תפעלו לשינוי המצב.

אברהם פורז - יו”ר ועדת הכלכלה: דבר אחרון שברצוני להציע, הוא שכירות תוך התחייבות גם לתקופות ארוכות מעשר שנים פלוס חמש.

אברהם פורז - יו”ר ועדת הכלכלה: גם אם חלילה העליה תיעצר מאיזו שהיא סיבה, תמיד יהיו מספיק מקרים סוציאליים וישראלים ותיקים, שנזדקק לפתרונות דיור עבורם.

אברהם פורז - יו”ר ועדת הכלכלה: לדעתי גל העליה מחבר המדינות ימשיך, אולי בקצב יותר איטי, וכך גם ממקומות אחרים.

אברהם פורז - יו”ר ועדת הכלכלה: ככל שתהיו מוכנים לחוזים יותר ארוכי טווח, יהיו יותר קבלנים שיוכלו להיכנס לפרוייקטים האלה, וגם המחיר יוזל.

רומן ברונפמן: ברצוני להמשיך את קו המחשבה של חבר הכנסת כהן.

רומן ברונפמן: אולי כדאי שהוועדה המשותפת תקיים ישיבה משותפת של כלכלה וקליטת עליה בנושא הדיור הציבורי בכלל.

רומן ברונפמן: נזמין את המשרדים הרלוונטיים ונקיים דיון ממצה בנושא, כולל אנשי משרד האוצר, משרד השיכון ומשרד הקליטה.

רומן ברונפמן: אני חושב שזה המשך טבעי של הדיון אותו התחלנו היום.

צבי הנדל - יו”ר ועדת העלייה, הקליטה והתפוצות: ברצוני להוסיף על כל מה שנאמר עד עתה.

צבי הנדל - יו”ר ועדת העלייה, הקליטה והתפוצות: אני מבקש שתצא קריאה מכל חברי הכנסת של שתי הוועדות אל ראש הממשלה, להתערב במלוא משקלו בנושא מול האוצר.

מרינה סולודקין: יש אחריות בנושא לראש הממשלה.

מרינה סולודקין: עם כל המחמאות שהוא נותן לעליה, עליו להתערב ולדאוג למתן פתרונות.

צבי הנדל - יו”ר ועדת העלייה, הקליטה והתפוצות: בנושא של בניה להשכרה, אני חושב שכל מה שנאמר כאן נכון.

צבי הנדל - יו”ר ועדת העלייה, הקליטה והתפוצות: צריך להיזהר לא להיות פרייארים.

צבי הנדל - יו”ר ועדת העלייה, הקליטה והתפוצות: אילו יכולתי לקחת נושא כלכלי אחד לאחד, את הכנסת ביחס אליו, זה היה הנושא.

צבי הנדל - יו”ר ועדת העלייה, הקליטה והתפוצות: כל מילה שיכולתי כבר אמרתי בכל מקום ובכל הזדמנות, ובעניין הזה אני מבקש שתצא מפה קריאה.

צבי הנדל - יו”ר ועדת העלייה, הקליטה והתפוצות: נמצא את ההזדמנות כאשר אנחנו יושבים עם ראש הממשלה בענייני קואליציה ותקציבים.

צבי הנדל - יו”ר ועדת העלייה, הקליטה והתפוצות: חשוב שלא נרפה.

צבי הנדל - יו”ר ועדת העלייה, הקליטה והתפוצות: ברצוני לבשר בשורה שאוהדי הקליטה בישראל, שאני מניח שהם תשעים ותשעה אחוז מהמדינה, ישמחו לשמוע, לגבי נושא שטיפלתי בו במשך תקופה ארוכה.

צבי הנדל - יו”ר ועדת העלייה, הקליטה והתפוצות: אנחנו, הסוכנות ומשרד הקליטה, הכנו תכניות ולחצנו על עידוד העליה משלוש מדינות.

צבי הנדל - יו”ר ועדת העלייה, הקליטה והתפוצות: מדינה אחת קיבלה לפני שבוע חלק מההמלצות שגובשו, והיא ארגנטינה.

צבי הנדל - יו”ר ועדת העלייה, הקליטה והתפוצות: שתי המדינות הנוספות הן צרפת ודרום אפריקה.

צבי הנדל - יו”ר ועדת העלייה, הקליטה והתפוצות: הייתי אצל ראש הממשלה והתברר לי שכולם מעורבים בנושא.

צבי הנדל - יו”ר ועדת העלייה, הקליטה והתפוצות: היועץ המשפטי לממשלה לא מסכים, מחשש שמחר יהיה בג"צ בטענה מה פתאום שעולה מצרפת יקבל מה שעולה מקנדה לא קיבל.

צבי הנדל - יו”ר ועדת העלייה, הקליטה והתפוצות: אנחנו יודעים שיש אנטישמיות.

צבי הנדל - יו”ר ועדת העלייה, הקליטה והתפוצות: עירבנו בעניין הזה את המוסד.

צבי הנדל - יו”ר ועדת העלייה, הקליטה והתפוצות: ראש הממשלה התחייב להעלות לישיבת ממשלה החלטה בנושא סל קליטה ובנושא עידוד הדיור, גם לצרפת ולדרום אפריקה.

צבי הנדל - יו”ר ועדת העלייה, הקליטה והתפוצות: צרפת היום זו הגלות השניה בגודלה לאחר ארצות הברית.

צבי הנדל - יו”ר ועדת העלייה, הקליטה והתפוצות: גם בצרפת יש עניים ושכונות חלשות וחלק גדול מהיהדות נמצאת שם.

צבי הנדל - יו”ר ועדת העלייה, הקליטה והתפוצות: אנחנו רוצים אותם פה בארץ.

צבי הנדל - יו”ר ועדת העלייה, הקליטה והתפוצות: יש היום קבלנים שמוכנים לבנות, והמדינה צריכה לבוא קצת לקראתם.

צבי הנדל - יו”ר ועדת העלייה, הקליטה והתפוצות: דווקא בעת הזאת הערך המוסף של הדבר הזה הוא יוצא מן הכלל.

אברהם פורז - יו”ר ועדת הכלכלה: הסמכות בנושא חוק הדיור הציבורי היא במאה אחוז של ועדת הכלכלה.

אברהם פורז - יו”ר ועדת הכלכלה: אני מקבל את הרעיון לקיים דיון דווקא עם אנשי ועדת העליה והקליטה, כי לדעתי הנפגעים העיקריים מחוק הדיור הציבורי הם דווקא העולים.

אברהם פורז - יו”ר ועדת הכלכלה: אצלי בוועדה באים העולים הותיקים, עולי שנות החמישים, ורוצים לקבל את הדירות במחירים של שמונים אחוז מתנה.

אברהם פורז - יו”ר ועדת הכלכלה: אני חושב שחשוב לקיים דיון יחד עם נציגי העולים וועדת העליה והקליטה, כדי להבין מה ההשלכה של מכירת הדירות.

צבי הנדל - יו”ר ועדת העלייה, הקליטה והתפוצות: יש לעשות זאת בזהירות רבה כדי לא ליצור חיכוך מיותר בנושא העולים על חשבון הוותיקים.

אברהם פורז - יו”ר ועדת הכלכלה: האם אתה מסכים לקיים ישיבה משותפת?

צבי הנדל - יו”ר ועדת העלייה, הקליטה והתפוצות: עדיף לעשות זאת בדלתיים סגורות.

אברהם פורז - יו”ר ועדת הכלכלה: תודה רבה, הישיבה נעולה.